Ehdotus EUROOPAN PARLAMENTIN JA NEUVOSTON ASETUS Ecuadorin alkuperätuotteiden tullikohtelusta /* COM/2014/0585 final - 2014/0287 (COD) */





PERUSTELUT 1. EHDOTUKSEN TAUSTA Ecuadorin kanssa käydyt neuvottelut sen liittymisestä EU:n sekä Kolumbian ja Perun välillä tehtyyn kauppasopimukseen saatiin päätökseen 17. heinäkuuta 2014. Näiden neuvottelujen perusteella Ecuadorin liittymispöytäkirja, jäljempänä ”liittymispöytäkirja”, parafoitiin [...]. Jotta vältyttäisiin tarpeettomilta kaupan häiriöiltä ennen kuin liittymispöytäkirjan hyväksyntä- ja soveltamismenettelyt saadaan päätökseen, on tarpeen varmistaa, ettei liittymispöytäkirjan parafointipäivänä sovellettavia tulleja koroteta eikä Ecuadorin alkuperätuotteista kanneta uusia tulleja. Sen vuoksi tämän asetusehdotuksen mukaan tullit on pidettävä tasolla, jota sovellettiin Ecuadoriin liittymispöytäkirjan parafointipäivänä. Tätä asetusta sovelletaan 1. tammikuuta 2015 alkaen siihen asti, kun liittymispöytäkirjan voimaantulosta (tai soveltuvin osin siitä päivästä, jona sen tilapäinen soveltaminen alkaa) on kulunut kuusi kuukautta, tai 31. joulukuuta 2016 asti riippuen siitä, kumpi tapahtuu aiemmin. Tällaisen soveltamisajan ansiosta sekä EU että myös Ecuador saavat riittävästi aikaa toteuttaa tarvittavat sisäiset menettelyt liittymispöytäkirjan soveltamiseksi. Kolumbian ja Perun kanssa on käytävä tarvittavat konsultaatiot lisäpöytäkirjasta ja niiden on hyväksyttävä kyseinen pöytäkirja ennen kuin komission päätös liittymispöytäkirjan allekirjoittamista ja tilapäistä soveltamista koskevasta ehdotuksesta neuvoston päätöksiksi voidaan antaa. Tämä saattaa aiheuttaa lisäviivästyksiä. Tämän asetuksen ja lisäpöytäkirjan soveltamisen mahdollinen kuuden kuukauden päällekkäisyys katsotaan tarpeelliseksi mahdollistamaan talouden toimijoiden sopeutuminen uusiin tullimenettelyihin. 2. INTRESSITAHOJEN KUULEMINEN JA VAIKUTUSTEN ARVIOINTI Ei sovelleta. 3. EHDOTUKSEEN LIITTYVÄT OIKEUDELLISET NÄKÖKOHDAT Ehdotuksen oikeusperusta on Euroopan unionin toiminnasta tehdyn sopimuksen 207 artiklan 2 kohta. 4. TALOUSARVIOVAIKUTUKSET Asetusehdotuksella säilytetään nykyiset markkinoillepääsyä koskevat järjestelyt, joten se ei tältä osin aiheuta uusia rahoitusvaikutuksia EU:n talousarvioon. Jos sitä ei kuitenkaan sovellettaisi, tulleja kannettaisiin mahdollisesti enemmän. Kyseistä määrää on vaikea ennakoida, mutta se olisi joka tapauksessa melko alhainen. Ecuadoriin nykyisin sovellettavan markkinoillepääsyjärjestelmän, jonka voimassaolo päättyy 1. tammikuuta 2015, aiheuttamat tullisäästöt ovat noin 215 miljoonaa euroa (vuoden 2013 kauppaa koskevien lukujen perusteella). Ecuadorin vienti EU:hun on erittäin keskittynyttä ja 95 prosenttia näistä säästöistä saadaan lähinnä viidestä tuoteryhmästä, joista kannettava tulli on keskimäärin 16 prosenttia. Näin ollen kaikkia koskevien tullien kantaminen näistä tuotteista vähentäisi huomattavasti niiden vientiä EU:hun, mikä pienentäisi EU:n talousarvioon kohdistuvaa tosiasiallista vaikutusta entisestään 2014/0287 (COD) Ehdotus EUROOPAN PARLAMENTIN JA NEUVOSTON ASETUS Ecuadorin alkuperätuotteiden tullikohtelusta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 207 artiklan 2 kohdan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, noudattavat tavallista lainsäätämisjärjestystä, sekä katsovat seuraavaa: (1) Euroopan unionin ja sen jäsenvaltioiden sekä Kolumbian ja Perun välillä 26 päivänä kesäkuuta 2012 allekirjoitetun kauppasopimuksen, jäljempänä ’sopimus’, 329 artiklassa määrätään, että muut Andien yhteisön jäsenmaat voivat liittyä sopimukseen. (2) Ecuador pyysi neuvottelujen aloittamista uudelleen unionin kanssa sopimukseen liittymiseksi, ja nämä neuvottelut käytiin vuonna 2014. Näiden neuvottelujen perusteella Ecuadorin liittymistä sopimukseen koskeva pöytäkirja, jäljempänä ’liittymispöytäkirja’, parafoitiin [...]. (3) Liittymispöytäkirjan parafoimisen jälkeen on tarpeen vahvistaa väliaikainen vastavuoroinen järjestely vapaakauppa-alueen perustamiseksi Ecuadorin kanssa, jotta tarpeettomat kaupan häiriöt vältetään. Näin ollen liittymispöytäkirjan parafoimispäivänä sovellettuja tulleja ei koroteta eikä Ecuadorin alkuperätuotteisiin sovelleta uusia tulleja 1 päivästä tammikuuta 2015. (4) Sen vuoksi tässä asetuksessa säädetään, että Ecuadoriin sovellettavat tullit on pidettävä [liittymispöytäkirjan parafointipäivän] tasolla 1 päivästä tammikuuta 2015. (5) Tämä toimenpide ei rajoita neuvoston asetusten (EY) N:o 597/2009[1], (EY) N:o 1225/2009[2] tai (EY) N:o 260/2009[3] mukaisten toimenpiteiden toteuttamista. (6) Ehtona tämän asetuksen mukaisen tullikohtelun soveltamiselle Ecuadorin olisi pidättäydyttävä ottamasta käyttöön uusia tulleja tai vaikutukseltaan vastaavia maksuja tai uusia määrällisiä rajoituksia tai vaikutukseltaan vastaavia toimenpiteitä unionista peräisin olevassa tuonnissa tai korottamasta voimassa olevien tullien ja maksujen määriä tai ottamasta käyttöön mitään muita rajoituksia [liittymispöytäkirjan parafointipäivästä]. (7) Sen varmistamiseksi, että Ecuador säilyttää sitoumuksensa ihmisoikeuksia ja työntekijöiden oikeuksia sekä ympäristönsuojelua ja hyvää hallintoa koskevien kansainvälisten yleissopimusten suhteen, tämän toimenpiteen soveltamisen olisi edellytettävä kyseisten yleissopimusten jatkuvaa ja vaikuttavaa täytäntöönpanoa. (8) Jotta petoksen riskiltä vältyttäisiin, tässä asetuksessa säädetyn tullikohtelun saamisen olisi edellytettävä, että Ecuador noudattaa asiaankuuluvia tuotteiden alkuperäsääntöjä ja niihin liittyviä menettelyjä. (9) On tarpeen säätää yhteisen tullitariffin mukaisten tullien kantamisesta sellaisista Ecuadorin alkuperätuotteista, jotka komission tutkimuksen perusteella aiheuttavat tai uhkaavat aiheuttaa vakavia vaikeuksia samankaltaisten tai suoraan kilpailevien tuotteiden tuottajille unionissa. (10) Jos jotain tässä asetuksessa säädettyä edellytystä ei noudateta, komissiolle olisi siirrettävä täytäntöönpanovalta keskeyttää tilapäisesti tässä asetuksessa säädetty tullikohtelu kokonaan tai osittain. Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011[4] mukaisesti. (11) Tätä asetusta sovelletaan kuuden kuukauden ajan liittymispöytäkirjan asiaankuuluvien määräysten voimaantulopäivästä tai niiden tilapäisen soveltamisen alkamispäivästä enintään 31 päivään joulukuuta 2016, OVAT HYVÄKSYNEET TÄMÄN ASETUKSEN: 1 artikla Määritelmät Tässä asetuksessa tarkoitetaan a) ’tullikohtelulla’ 2 artiklan mukaista Ecuadorin alkuperätuotteista kannettavaa tullia ja niihin sovellettavaa kohtelua; b) ’yhteisen tullitariffin mukaisilla tulleilla’ annetun neuvoston asetuksen (ETY) N:o 2658/87[5] liitteen I toisessa osassa eriteltyjä tulleja, lukuun ottamatta tariffikiintiöissä kannettavia tulleja; c) ’Ecuadorin alkuperätuotteella (alkuperätuotteilla)’ tuotetta (tuotteita), joka (jotka) täyttää (täyttävät) neuvoston asetuksen (ETY) N:o 2913/92[6] II osaston 2 luvun alkuperävaatimukset ja 2 artiklan säännösten nojalla haetusta tullikohtelusta riippuen joko komission asetuksen (ETY) N:o 2454/93[7] IV osaston 1 luvun tai 2 luvun 1 jakson alkuperävaatimukset. 2 artikla Tullikohtelu 1. Ecuadorin alkuperätuotteisiin [pöytäkirjan parafointipäivänä] sovellettavia tulleja ei saa korottaa eikä kyseisen päivän jälkeen saa ottaa käyttöön uusia tulleja näille tuotteille. 2. Edellä 1 kohdassa säädettyä tullikohtelua sovelletaan rajoittamatta asetusten (EY) N:o 597/2009, (EY) N:o 1225/2009 tai (EY) N:o 260/2009 mukaisten toimenpiteiden toteuttamista. 3 artikla Tullikohtelun myöntämisedellytykset Edellä 2 artiklassa määritellyn tullikohtelun myöntäminen edellyttää, että a) noudatetaan 1 artiklan c alakohdassa tarkoitettuja alkuperäsääntöjä ja niihin liittyviä menettelyjä, mukaan lukien soveltuvin osin [liittymispöytäkirjan parafointipäivänä] sovellettavia tosiasiallista hallinnollista yhteistyötä koskevat säännökset; b) Ecuador pidättäytyy ottamasta käyttöön uusia tulleja tai vaikutukseltaan vastaavia maksuja ja uusia määrällisiä rajoituksia tai vaikutukseltaan vastaavia toimenpiteitä unionista tulevassa tuonnissa tai korottamasta voimassa olevia tulleja tai maksuja ja ottamasta käyttöön mitään muita rajoituksia [liittymispöytäkirjan parafointipäivästä]; c) Ecuador jatkaa tämän asetuksen liitteessä lueteltujen yleissopimusten ja pöytäkirjojen ratifiointia ja tosiasiallista täytäntöönpanoa ja hyväksyy varauksetta täytäntöönpanotoimiensa raportointivelvollisuudet, säännöllisen seurannan ja uudelleentarkastelun ratifioimiensa yleissopimusten ja pöytäkirjojen määräysten mukaisesti; d) tehdään yhteistyötä Euroopan komission kanssa ja annetaan kaikki tarvittavat tiedot sen arvioimiseksi, noudattaako Ecuador c alakohdan vaatimuksia; e) Ecuador jatkaa ponnisteluja Euroopan unionin ja sen jäsenvaltioiden sekä Kolumbian ja Perun välisen kauppasopimuksen liittymispöytäkirjan allekirjoittamiseksi ja ratifioimiseksi. 4 artikla Tilapäinen keskeyttäminen Jos komission mielestä on tarpeeksi näyttöä siitä, että 3 artiklassa säädettyjä edellytyksiä ei noudateta, se voi hyväksyä täytäntöönpanosäädöksiä keskeyttääkseen tilapäisesti tullikohtelun kaikilta tai tietyiltä Ecuadorin alkuperätuotteilta. Nämä täytäntöönpanosäädökset hyväksytään 6 artiklan 2 kohdassa tarkoitettua tarkastelumenettelyä noudattaen. 5 artikla Suojalauseke Jos jonkin Ecuadorin alkuperätuotteen tuontimäärä ja/tai hintataso aiheuttaa tai uhkaa aiheuttaa vakavia vaikeuksia samanlaisten tai suoraan kilpailevien tuotteiden tuottajille unionissa, yhteisen tullitariffin tullit voidaan ottaa uudelleen käyttöön kyseiselle tuotteelle soveltuvin osin Euroopan parlamentin ja neuvoston asetuksen (EU) N:o 19/2013[8] säädettyjä menettelysääntöjä noudattaen. 6 artikla Komiteamenettely 1. Tämän asetuksen 4 artiklan soveltamiseksi komissiota avustaa neuvoston asetuksen (ETY) N:o 2913/92 248 a artiklalla perustettu tullikoodeksikomitea. Tämä komitea on asetuksessa (EU) N:o 182/2011 tarkoitettu komitea. 2. Kun viitataan tähän kohtaan, sovelletaan asetuksen (EU) N:o 182/2011 5 artiklaa. 7 artikla Voimaantulo, soveltaminen ja voimassaolon päättyminen 1. Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. 2. Tätä asetusta sovelletaan 1 päivästä tammikuuta 2015. 3. Tämän asetuksen voimassaolo päättyy kuuden kuukauden kuluttua liittymispöytäkirjan voimaantulosta tai, soveltuvin osin, sen tilapäisen soveltamisen alkamispäivästä taikka 31 päivänä joulukuuta 2016 riippuen siitä, mikä näistä tapahtuu ensin. Jos tämän asetuksen soveltaminen päättyy ennen 31 päivää joulukuuta 2016, komissio julkaisee ilmoituksen Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] Neuvoston asetus (EY) N:o 597/2009, annettu 11 päivänä kesäkuuta 2009, muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta (EUVL L 188, 18.7.2009, s. 93). [2] Neuvoston asetus (EY) N:o 1225/2009, annettu 30 päivänä marraskuuta 2009, polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta (EUVL L 343, 22.12.2009, s. 51). [3] Neuvoston asetus (EY) N:o 260/2009, annettu 26 päivänä helmikuuta 2009, tuontiin sovellettavasta yhteisestä järjestelmästä (EUVL L 84, 31.3.2009, s. 1). [4] Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13). [5] Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1). [6] Neuvoston asetus (ETY) N:o 2913/92, annettu 12 päivänä lokakuuta 1992, yhteisön tullikoodeksista (EYVL L 302, 19.10.1992, s. 1). [7] Komission asetus (ETY) N:o 2454/93, annettu 2 päivänä heinäkuuta 1993, tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä (EYVL L 253, 11.10.1993, s. 1). [8] Euroopan parlamentin ja neuvoston asetus (EU) N:o 19/2013, annettu 15 päivänä tammikuuta 2013 , Euroopan unionin ja sen jäsenvaltioiden sekä Kolumbian ja Perun välisen kauppasopimuksen kahdenvälisen suojalausekkeen ja banaaneja koskevan vakautusmekanismin täytäntöönpanosta (EUVL L 17, 19.1.2013, s. 1). LIITE 3 artiklan c alakohdassa tarkoitetut yleissopimukset ja pöytäkirjat Keskeiset ihmisoikeuksia ja työntekijöiden oikeuksia koskevat YK:n/ILO:n yleissopimukset 1. Yleissopimus joukkotuhontana pidettävän rikoksen ehkäisemiseksi ja rankaisemiseksi (1948) 2 Kaikkinaisen rotusyrjinnän poistamista koskeva kansainvälinen yleissopimus (1965) 3. Kansalaisoikeuksia ja poliittisia oikeuksia koskeva kansainvälinen yleissopimus (1966) 4. Taloudellisia, sosiaalisia ja sivistyksellisiä oikeuksia koskeva kansainvälinen yleissopimus (1966) 5. Kaikkinaisen naisten syrjinnän poistamista koskeva yleissopimus (1979) 6. Kidutuksen ja muun julman, epäinhimillisen tai halventavan kohtelun tai rangaistuksen vastainen yleissopimus (1984) 7. Yleissopimus lapsen oikeuksista (1989) 8. Yleissopimus, joka koskee pakollista työtä (nro 29) (1989) 9. Yleissopimus, joka koskee ammatillista järjestäytymisvapautta ja ammatillisen järjestäytymisoikeuden suojelua (nro 87) (1948) 10. Yleissopimus, joka koskee järjestäytymisoikeuden ja kollektiivisen neuvotteluoikeuden soveltamista (nro 98) (1949) 11. Yleissopimus, joka koskee samanarvoisesta työstä miehille ja naisille maksettavaa samaa palkkaa (nro 100) (1951) 12. Yleissopimus, joka koskee pakkotyön poistamista (nro 105) (1957) 13. Yleissopimus, joka koskee työmarkkinoilla ja ammatin harjoittamisen yhteydessä tapahtuvaa syrjintää (nro 111) (1958) 14. Yleissopimus, joka koskee työhön pääsemiseksi vaadittavaa vähimmäisikää (nro 138) (1973) 15. Yleissopimus, joka koskee lapsityön pahimpien muotojen kieltämistä ja välittömiä toimia niiden poistamiseksi (nro 182) (1999) Ympäristönsuojelua ja hyvän hallinnon periaatteita koskevat yleissopimukset 16. Villieläimistön ja -kasviston uhanalaisten lajien kansainvälistä kauppaa koskeva yleissopimus (1973) 17. Montrealin pöytäkirja otsonikerrosta heikentävistä aineista (1987) 18. Vaarallisten jätteiden maan rajan ylittävien siirtojen ja käsittelyn valvontaa koskeva Baselin yleissopimus (1989) 19. Biologista monimuotoisuutta koskeva yleissopimus (1992) 20. Ilmastonmuutosta koskeva Yhdistyneiden Kansakuntien puitesopimus (1992) 21. Cartagenan bioturvallisuuspöytäkirja (2000) 22. Pysyviä orgaanisia yhdisteitä koskeva Tukholman yleissopimus (2001) 23. Ilmastonmuutosta koskevan Yhdistyneiden Kansakuntien puitesopimuksen Kioton pöytäkirja (1998) 24. Yhdistyneiden Kansakuntien huumausaineyleissopimus (1961) 25. Psykotrooppisia aineita koskeva Yhdistyneiden Kansakuntien yleissopimus (1971) 26. Huumausaineiden ja psykotrooppisten aineiden laitonta kauppaa vastaan tehty Yhdistyneiden Kansakuntien yleissopimus (1988) 27. Korruption vastainen Yhdistyneiden Kansakuntien yleissopimus (2004)